b'\n_START_ARTICLE_\nTornabuoni koply\xc4\x8dia\n_START_PARAGRAPH_\nTornabuoni koply\xc4\x8dia (it. La Cappella Tornabuoni) \xe2\x80\x93 did\xc5\xbeiausia Florencijos Santa Maria Novella bazilikos koply\xc4\x8dia, garsi did\xc5\xbeiausiu ir gerai i\xc5\xa1silaikiusiu XV a. florentieti\xc5\xa1ko meno fresk\xc5\xb3 ciklu, kur\xc4\xaf 1485-90 m. laikotarpiu suk\xc5\xabr\xc4\x97 Domenikas Girlandajas, b\xc5\xabdamas pa\xc4\x8dioje savo k\xc5\xabrybin\xc4\x97je vir\xc5\xa1\xc5\xabn\xc4\x97je.\n_START_SECTION_\nIstorija\n_START_PARAGRAPH_\nIstori\xc5\xa1kai teis\xc4\x97s \xc4\xaf koply\xc4\x8di\xc4\x85 priklaus\xc4\x97 Florencijos Ricci \xc5\xa1eimai, kuri par\xc4\x97m\xc4\x97 Santa Maria Novella statybas. Iki XIV a. vidurio Ricci \xc5\xa1eimos u\xc5\xbesakymu \xc4\x8dia freskas atliko menininkas Orcagna. Ta\xc4\x8diau, nutr\xc5\xabkus finansavimui, darbai ties jomis sustojo apie XIV a. vidur\xc4\xaf. Po to freskos nukent\xc4\x97jo nuo gaisro (dabar j\xc5\xb3 fragmentai yra Santa Maria Novella muziejuje). Rimtai atnaujinti koply\xc4\x8di\xc4\x85 ir taip \xc4\xafsiam\xc5\xbeinti savo vard\xc4\x85 XV a. pabaigoje suman\xc4\x97 bankininkas Francesco Sassetti, kuris nusprend\xc4\x97 darbus patik\xc4\x97ti Domenikui Girlandajui, ta\xc4\x8diau ba\xc5\xbeny\xc4\x8dios vienuolius suglumino, kad u\xc5\xbesakovas suman\xc4\x97 koply\xc4\x8di\xc4\x85 i\xc5\xa1tapyti \xc5\xa0v. Pranci\xc5\xa1kaus gyvenimo tema, t. y. ne Santa Maria Novella glob\xc4\x97jo. Gal\xc5\xb3 gale 1482-85 m. Domenikas Girlandajas \xc5\xa1\xc4\xaf u\xc5\xbesakym\xc4\x85 atliko Santa Trinita ba\xc5\xbeny\xc4\x8dioje, o \xc4\xaf Santa Maria Novella gr\xc4\xaf\xc5\xbeo jau naujo r\xc4\x97m\xc4\x97jo Giovanni Tornabuoni ir jo \xc5\xbemonos Francesca Luca Pitti pageidavimu. Giovanni Tornabuoni buvo \xc4\xaftakingas bankininkas, pirklys ir, tuo metu, Medi\xc4\x8di\xc5\xb3 banko filialo Florencijoje valdytojas. Jis perpirko teises \xc4\xaf koply\xc4\x8di\xc4\x85 i\xc5\xa1 Ricci \xc5\xa1eimos su s\xc4\x85lyga, kad koply\xc4\x8dioje bus pavaizduotas ir Ricci \xc5\xa1eimos herbas. Ta proga, baigus freskas \xc5\xa1is herbas buvo patalpintas lubose ma\xc5\xbeai matomojoje vietoje ir kilus Ricci \xc5\xa1eimos prie\xc5\xa1taravimams, Giovanni Tornabuoni v\xc4\x97liau i\xc5\xa1ai\xc5\xa1kino, kad vieta, nors ir ma\xc5\xbeai matoma, u\xc5\xbetat yra pati \xe2\x80\x9egarbingiausia\xe2\x80\x9c koply\xc4\x8dioje._NEWLINE_Domenikas Girlandajas su didele grupe savo pagalbinink\xc5\xb3 ir pameistri\xc5\xb3 prad\xc4\x97jo darbus koply\xc4\x8dioje 1485 ir baig\xc4\x97 1490 m. Manoma, kad prie j\xc5\xb3 gal\xc4\x97jo dirbti tuo metu Girlandajo mokinys Mikeland\xc5\xbeelas. 1492 m. pagal Girlandajo projekt\xc4\x85 buvo baigtas centrinis vitra\xc5\xbeas. Koply\xc4\x8dioje Domenikas suk\xc5\xabr\xc4\x97 pat\xc4\xaf puikiausi\xc4\x85 savo darb\xc4\x85, lyginam\xc4\x85 tik su freskomis Sassetti koply\xc4\x8dioje Santa Trinita ba\xc5\xbeny\xc4\x8dioje, tik kur kas didesn\xc4\x97s apimties. Freskose, b\xc5\xabdingai sau, Domenikas Girlandajas, numanoma, kiekvienam veik\xc4\x97jui vaizduoti panaudojo reali\xc5\xb3 Florencijos pilie\xc4\x8di\xc5\xb3 portretus. I\xc5\xa1 veik\xc4\x97j\xc5\xb3 pavard\xc5\xbei\xc5\xb3 i\xc5\xa1liko tik patys garsiausi, kaip Medi\xc4\x8di\xc5\xb3 \xc5\xa1eimos nariai, r\xc4\x97m\xc4\x97jai, filosofai ir pan. Freskose vaizduojamos biblijin\xc4\x97s scenos, ta\xc4\x8diau visi\xc5\xa1kai be religinio patoso ir dievi\xc5\xa1kosios valios liudijimo. I\xc5\xa1 tikro scenose atskleid\xc5\xbeiamos XV a. Florencijos antros pus\xc4\x97s \xe2\x80\x9eaukso am\xc5\xbeiaus\xe2\x80\x9c miestie\xc4\x8di\xc5\xb3 buitin\xc4\x97s gyvenimo scenos. Dailininkas \xc4\xaftaigiai vaizduoja to meto buities, aprangos detales. Tarp architekt\xc5\xabrini\xc5\xb3 detali\xc5\xb3 - Florencijos vaizdai. V\xc4\x97liau freskos buvo kritikuotos d\xc4\x97l perd\xc4\x97to realisti\xc5\xa1kumo, ta\xc4\x8diau i\xc5\xa1 j\xc5\xb3 dvelkiantis heroj\xc5\xb3 ramumas ir harmonijos dvasia perteikia to meto Florencijos Respublik\xc4\x85 pa\xc4\x8dioje jos auk\xc5\xa1tumoje.\n_START_SECTION_\nFresk\xc5\xb3 schema\n_START_PARAGRAPH_\nFreskos sugrupuotos aplink centrin\xc4\xaf vitra\xc5\xbe\xc4\x85. Kair\xc4\x97je pus\xc4\x97je vaizduojamos scenos i\xc5\xa1 Mergel\xc4\x97s Marijos, o de\xc5\xa1in\xc4\x97je - i\xc5\xa1 \xc5\xa0v. Jono Krik\xc5\xa1tytojo gyvenim\xc5\xb3. Vir\xc5\xa1 vitra\xc5\xbeo liunet\xc4\x97je vaizduojama Margel\xc4\x97s Marijos kar\xc5\xabnavimo scena. Lubose pavaizduoti keturi evangelistai, juos supa dar keliolika liune\xc4\x8di\xc5\xb3. Pasakojamoji istorij\xc5\xb3 linija eina i\xc5\xa1 apa\xc4\x8dios \xc4\xaf vir\xc5\xa1\xc5\xb3. Be to, apatin\xc4\x97s scenos yra kur kas auk\xc5\xa1tesnio meninio lygio, manoma, kad lub\xc5\xb3 fragmentus, i\xc5\xa1skyrus Mergel\xc4\x97s Marijos kar\xc5\xabnavimo scen\xc4\x85, tap\xc4\x97 Domenico pagalbininkai. Tradici\xc5\xa1kai pa\xc4\x8dia puikiausia scena \xc4\xafvardijama \xe2\x80\x9eMergel\xc4\x97s Marijos gimimas\xe2\x80\x9c.'